පසුගිය ආණ්ඩුවේ අස්ථාවරත්වයට බලපෑ හේතු කරුණු තුනක් යටතේ පෙන්වා දෙමින් යෝජිත විසිවන සංශෝධනයේ සිදුකළ යුතුව තිබූ සංශෝධන සම්බන්ධයෙනුයි එම ලිපියෙන් පෙන්වා දී ඇත්තේ.උපුටා ගැනීම  මතභේදයකට හෝ මහජන විරෝධයකට බදුන් නොවන සේ මෙවැනි සුළු සහ සරළ සංශෝධනයක් සිදු කළ හැකිව තිබියදී රට තුළ මහත් ආන්දෝලනයක් ඇති කරමින් ඉදිරිපත් කර ඇති විසිවන සංශෝධනය මගින් ආණ්ඩුව පිරිහීමට සහ පාක්ෂිකයන්ගේ අපේක්ෂා භංගත්වයට පත්වීමේ ඉඩකඩ ඇති බව ඔබතුමා තේරුම් ගනු ඇතැයි මම විශ්වාස කරමි. 19 වන සංශෝධනය මගින් හඳුන්වාදුන් නීති අහෝසි කරන බවට රට හදන සෞභග්‍යයේ දැක්ම ප්‍රතිපත්ති ප්‍රකාශනයෙහි කිසිදු තැනක සඳහන් කර නොමැති බවද අවධාරණය කර සිටිමි.වර්තමාන ආණ්ඩුක්‍රම ව්‍යවස්ථාවේ 148 වන ව්‍යවස්ථාව අනුව රාජ්‍ය මූල්‍ය පිළිබඳව තනි හා අනන්‍ය බලය පාර්ලිමේන්තුව වෙත පැවරී තිබියදී රාජ්‍ය ආයතන, රාජ්‍ය විගණනයෙන් සහ පාර්ලිමේන්තු අධීක්ෂණයෙන් ඉවත් කිරීම ආණ්ඩුක්‍රම ව්‍යවස්ථාවේ තුන සහ හතර ව්‍යවස්ථාවන් මගින් තහවුරු කර ඇති ජනතා පරමාධිපත්‍ය බලය බරපතල ලෙස උල්ලංඝනය කිරීමක් බවත්, ඒ සඳහා ජනමත විචාරණයක් මගින් අනුමත කිරීමක් අවශ්‍ය බවත් දක්වමින් ගෙන එන තර්කවල සාධාරණ භාවයක් දක්නට ඇත.